Normalt arbejder Gitta Malling med et budget på 11 millioner om året som direktør for Limfjordsteatret på Mors. Nu skal hun til at jonglere med helt andre - og større - tal. Nærmere bestemt kommer kulturkvinden fra Nykøbing til at sidde på en pengetank på 550 millioner kroner som ny bestyrelsesleder i Statens Kunstfond. - Jeg skal være helt ærlig og sige, at det var ikke noget, jeg havde forestillet mig. Og da jeg blev spurgt, blev jeg meget overrasket og meget stolt over, at jeg blev spurgt, siger Gitta Malling. Det er kulturminister Ane Halsboe-Jørgensen, der har peget på Gitta Malling som ny bestyrelsesleder for Statens Kunstfond. - I virkeligheden har jeg nok ikke fattet det helt endnu. Øretævernes holdeplads Statens Kunstfond er Danmarks største kunstfond og uddeler hvert år omkring 550 mio. kr. til ca. 6.000 små og store projekter inden for musik, scenekunst, litteratur, arkitektur, billedkunst, film, kunsthåndværk og design. Gitta Mallings nye arbejdsopgave bliver derfor, at hun sammen med en række andre kunstnere og kulturpersoner skal uddele midlerne. - Det største er at være med til i fire år at sætte en retning for dansk kunst. At kunne være med til at påvirke og se, hvor der trænger til at blive gjort noget, siger den kommende bestyrelsesleder. Men Gitta Malling er bevidst om, at den nye post også kommer med et stort ansvar, og at alle ikke altid vil være tilfredse med hendes prioriteringer. - Det er også øretævernes holdeplads, for det er klart, at der ikke er penge nok. Når man har valgt dem fra, man ikke synes, er helt så kvalificerede, og sidder med de mest kvalificerede, så er der 50 procent, man ikke kan give til. Det bliver det sværeste at skulle prioritere i alt det kvalitetsmateriale, man får ind, siger Gitta Malling. Hun har også siddet på den anden side og været den, der har søgt om midler til projekter. Så hun føler sig ikke skræmt at skulle bestemme. - Der har jeg også siddet selv. Jeg ved helt, hvordan det er at tage imod det, når man får et nej. Det er sejt, men sådan er livet også, at der er nogen der bliver valgt, og så må man op på hesten og videre. Gitta Mallings nye titel som bestyrelsesleder i Statens Kunstfond betyder også, at der sker nogle praktiske ændringer i dagligdagen. Hun kommer blandt andet til at gå ned i tid på Limfjordsteatret, hvor der derfor vil blive ansat nye kræfter til at hjælpe med hendes opgaver der. Hun indtager sin nye rolle fra nytår.
Limfjordsteatrets direktør har scoret sig en af landets tungeste kulturposter. Med den nye rolle følger opgaven med at uddele midler til kultur og kunst i Danmark.